Tina Nedergaard (V), 2010-02-25:
Socialdemokraterne, Socialistisk Folkeparti, Det Radikale Venstre og Enhedslisten foreslår med beslutningsforslaget en ændring af Dansk Center for Undervisningsmiljø.
Ændringen vil betyde, at centeret får ret til at besøge skoler og uddannelsessteder, påtale mangler i forhold til lov om undervisningsmiljø og indgå i dialog med kommunerne om forpligtende handlingsplaner for at opfylde lovens formål.
Oppositionen vil have afsat 10 mio. kr. til gennemførelse af uanmeldte besøg på uddannelsessteder omfattet af undervisningsmiljøloven.
Lov om undervisningsmiljø blev fremsat i 2000 ud fra et ønske om at placere undervisningsmiljø på dagsordenen overalt i uddannelsessystemet.
Loven er en del af et samlet sæt af love, regler og praksis på området, der også indbefatter arbejdsmiljøregler, sundhedsområdet og by- og boligområdet.
Formålet med loven er at fremme et godt undervisningsmiljø til glæde for vores børn og medarbejderne i uddannelsessektoren.
Dette finder jeg uhyre vigtigt for at fastholde udviklingen og forbedringen af et godt undervisningsmiljø.
Det understreger samtidig, at alle aktørerne er ansvarlige for undervisningsmiljøet.
Dette er det centrale i hele undervisningsmiljøarbejdet.
En del af loven var oprettelsen af Dansk Center for Undervisningsmiljø, der varetager opgaven med at vejlede og rådgive elever og uddannelsessteder samt formidle spørgsmål vedrørende undervisningsmiljø.
DCUM, altså Dansk Center for Uddannelsesmiljø, udvikler bl.a. værktøjer til, at skoler og uddannelsessteder kan få et overblik over, hvordan skolerne og uddannelsesstederne bliver endnu bedre til at leve op til lovens krav.
Det er regeringens opfattelse, at DCUM skal fortsætte det gode arbejde med at rådgive og vejlede alle aktører og ikke skal pålægges en nyt rolle som kontrollør eller politibetjent.
Skolerne bruger i dag centerets rådgivning, vejledning og netværk i vidt omfang, og centeret er således i sin nuværende form en vigtig brik i den samlede udvikling af et godt undervisningsmiljø.
Det er skolerne og uddannelsesstederne, der har ansvaret for at implementere lovgivningen på de områder, der regulerer et sundt og sikkerhedsmæssigt forsvarligt undervisningsmiljø.
For folkeskolen er det kommunalbestyrelsen, der skal føre tilsyn med, at disse krav overholdes.
For de selvejende institutioner er det bestyrelserne, der har ansvaret over for Undervisningsministeriet, som i særlige tilfælde kan gribe ind med påbud.
Beslutningsforslaget går ud på, at centeret skal kunne kontrollere og sanktionere ved konstatering af mangler.
Det vil give centeret en markant anderledes rolle og underminere den rolle, som centeret så glimrende udfylder i dag.
En realisering af dette forslag vil medføre, at Dansk Center for Undervisningsmiljø vil få en markant anderledes rolle, og den ansvarsplacering, der er i dag hos de involverede, vil forflygtiges.
Vi mener, at udviklingen af det gode undervisningsmiljø skal baseres på samarbejde og dialog, og derfor mener vi også, at det er vigtigt at fastholde, at skolerne og uddannelsesstederne og eleverne har ansvaret for det gode undervisningsmiljø.
Vejen frem
er ikke at bruge flere penge på at få flere kontrollerende statslige instanser eller mere indviklet bureaukrati, men at udnytte og udvikle de ressourcer og muligheder, der er.
Regeringen afviser beslutningsforslaget.
Vi er altid åbne for, om ting kan gøres bedre.
Regeringen vil derfor indgå i dialog med KL, altså Kommunernes Landsforening, og de relevante skoleforeninger for at få belyst, om der er særlige forhold, der skal fokus på inden for undervisningsmiljøområdet.